Document ID: 32014D0804

NÕUKOGU OTSUS 2014/804/ÜVJP,
8. oktoober 2014,
Kameruni Vabariigi territooriumi läbivate Euroopa Liidu juhitavate vägede staatust käsitleva Kameruni Vabariigi ja Euroopa Liidu vahelise kirjavahetuse vormis lepingu liidu nimel allkirjastamise ja sõlmimise kohta
EUROOPA LIIDU NÕUKOGU,
võttes arvesse Euroopa Liidu lepingut, eriti selle artiklit 37 koostoimes Euroopa Liidu toimimise lepingu artikli 218 lõigetega 5 ja 6,
võttes arvesse liidu välisasjade ja julgeolekupoliitika kõrge esindaja ettepanekut
ning arvestades järgmist:
(1)
Nõukogu võttis 10. veebruaril 2014 vastu otsuse 2014/73/ÜVJP (1) Euroopa Liidu sõjalise operatsiooni kohta Kesk-Aafrika Vabariigis (EUFOR RCA).
(2)
Pärast seda, kui nõukogu võttis 15. aprillil 2014 vastu otsuse, millega lubatakse alustada läbirääkimisi, pidas liidu välisasjade ja julgeolekupoliitika kõrge esindaja kooskõlas Euroopa Liidu lepingu (ELi leping) artikliga 37 läbirääkimisi Euroopa Liidu ja Kameruni Vabariigi vahelise kirjavahetuse vormis lepingu üle, mis käsitleb Kameruni Vabariigi territooriumi läbivate Euroopa Liidu juhitavate vägede staatust.
(3)
Kooskõlas ELi lepingule ja Euroopa Liidu toimimise lepingule lisatud protokolli nr 22 (Taani seisukoha kohta) artikliga 5 ei osale Taani liidu kaitsepoliitilise tähendusega otsuste ja meetmete väljatöötamises ning rakendamises. Taani ei osale käesoleva otsuse rakendamises ning seega ei osale ta käesoleva operatsiooni rahastamises.
(4)
Kõnealune kirjavahetuse vormis leping tuleks heaks kiita,
ON VASTU VÕTNUD KÄESOLEVA OTSUSE:
Artikkel 1
Kameruni Vabariigi ja Euroopa Liidu vaheline kirjavahetuse vormis leping Kameruni Vabariigi territooriumi läbivate Euroopa Liidu juhitavate vägede staatuse kohta kiidetakse liidu nimel heaks.
Kirjavahetuse vormis lepingu tekst on lisatud käesolevale otsusele.
Artikkel 2
Nõukogu eesistujal on õigus määrata isik(ud), kes on volitatud vastavale kirjale alla kirjutama, et see muuta liidu suhtes siduvaks.
Artikkel 3
Käesolev otsus jõustub selle vastuvõtmise päeval.
Luxembourg, 8. oktoober 2014

Labels: 8
18
15
5